钦定古今图书集成/明伦汇编/氏族典/第161卷 > 韩𠈁胄
## 钦定古今图书集成/明伦汇编/氏族典/第161卷 > 韩𠈁胄

按《宋史韩𠈁胄传》：“𠈁胄字节夫，魏忠献王琦曾孙也。
父诚，仕至宝宁军承宣使。𠈁胄以父任入官，历阁门
祇候、宣赞舍人、带御器械。淳熙末，以汝州防御使知
阁门事。孝宗崩，光宗以疾不能执丧，中外汹汹，赵汝

其议密启太后，宪圣可其议。𠈁胄驰白汝愚，日已向
夕，汝愚亟命殿帅郭杲以所部兵夜分卫南北内。翼
日，宪圣太后即丧次垂帘，宰臣传旨，命嘉王即皇帝
位。宁宗既立，𠈁胄迁宜州观察使兼枢密都承旨，传
导诏旨，浸见亲幸，时时乘间窃弄威福。朱熹白汝愚
当用厚赏酬其劳而疏远之，汝愚不以为意。未几，𠈁
胄进保宁军承宣使、提举佑神观。自是，𠈁胄益用事，
以抑赏故怨汝愚，欲逐汝愚而难其名，谋于京镗。镗
曰：“彼宗姓，诬以谋危社稷可也。”庆元元年，𠈁胄引李
沐为右正言，奏汝愚将不利于社稷。汝愚罢相，朱熹、
彭龟年等以言，𠈁胄遭责者数十人。已而𠈁胄拜保
宁军节度使，提举佑神观。又设“伪学”之目，以网括汝
愚、朱熹门下知名之士，用何澹、胡纮为言官。四年，𠈁
胄拜少保，封豫国公。五年，迁太保，封平原郡王。六年，
进太傅。京镗死，𠈁胄稍厌前事，追复汝愚、朱熹职名，
伪党之禁寖解。三年，拜太师，监惠民局。或劝𠈁胄立
盖世功名以自固者，于是恢复之议兴。以殿前都指
挥使吴曦为兴州都统。识者多言曦不可主西师必
叛，𠈁胄不省。已而金人渡淮，𠈁胄连遣方信孺使北
请和，以林拱辰为通谢使。金人欲责正隆以前礼赂，
以侵疆为界，且索犒军银凡数千万，而缚送首议用
兵之臣。信孺归白，𠈁胄，大怒，复锐意用兵。自兵兴以
来，蜀口、汉、淮之民死于兵戈者不可胜计，公私之力
大屈，而𠈁胄意犹未已，中外忧惧。礼部侍郎史弥远
时兼资善堂翊善，谋诛𠈁胄，议甚秘。皇子荣王入奏，
杨皇后亦从中力请，乃得密旨，令夏震以兵三百防
护。翌日，𠈁胄入朝，震呵止于途，拥至玉津园侧，殛杀
之。嘉定元年，金人求函𠈁胄首，乃命临安府斲𠈁胄
棺，取其首遗之。始，𠈁胄以导达中外之言，遂见宠任。
朱熹、彭龟年既以论𠈁胄去，贵戚吴琚语人曰：“帝初
无固留𠈁胄意，使有一人继言之，去之易尔。”而一时
台谏及执政大臣多其党与，故稔其恶以底大僇云。